Prečišćeni tekst Odluke o kriterijumima za dodjelu stipendija obuhvata sljedeće propise:
1. Odluka o kriterijumima za dodjelu stipendija ("Službeni list Crne Gore - opštinski propisi", br. 029/20 od 05.08.2020),
2. Odluka o izmjenama i dopunama Odluke o kriterijumima za dodjelu stipendija ("Službeni list Crne Gore - opštinski propisi", br. 037/21 od 11.11.2021), u kojima je naznačen njihov dan stupanja na snagu.
ODLUKA
o kriterijumima za dodjelu stipendija
("Službeni list Crne Gore - opštinski propisi", br. 029/20 od 05.08.2020, 037/21 od 11.11.2021)
I - OPŠTE ODREDBE
Član 1
Ovom odlukom uređuju se uslovi, način i postupak dodjele stipendija i druga pitanja od značaja za dodjelu stipendija studentima na ustanovama za visoko obrazovanje.
Pravo na stipendiju mogu da ostvare:
   - studenti završne godine osnovnih studija, specijalističkih studija i master studija.
Stipendija iz stava 2 ovog člana odnosi se na studente u zemlji i inostranstvu.
Stipendiju iz stava 2 ovog člana studenti završne godine master studija ostvaruju u skladu sa zakonom kojim se uređuje visoko obrazovanje i važećim programom po kojem su upisali prvu godinu.
Član 2
Svi izrazi koji se u ovoj odluci koriste za fizička lica u muškom rodu obuhvataju iste izraze u ženskom rodu.
Član 3
Pravo na stipendiju u skladu sa odredbama ove odluke imaju studenti koji su prema nastavnom programu ustanove visokog obrazovanja na kojoj studiraju položili ispite iz prethodne godine studija i stekli uslov za upis završne godine studija uz uslov da:
   1. imaju najmanju prosječnu ocjenu za sve godine studija 9,5
   2. prvi put upisuju semestar studijske godine
   3. nijesu gubili nijednu godinu tokom studija
   4. imaju prebivalište na području Glavnog grada Podgorice
   5. su državljani Crne Gore
   6. nijesu u radnom odnosu
   7. nijesu stariji od 25 godina.
Član 4
Sredstva za dodjelu stipendija obezbjeđuju se u Budžetu Glavnog grada.
Isplatu sredstava predviđenih za ovu najmenu vrši organ lokalne uprave nadležan za poslove finansija.
Stipendije se dodjeljuju za jednu studijsku godinu i isplaćivaće se mjesečno, za deset mjeseci studijske godine.
Član 5
Korisnik stipendije može po okončanju završne studijske godine obaviti pripravnički staž kod pravnih lica sa kojima Glavni grad ima zaključen sporazum o obavljanju pripravničkog staža, u skladu sa uslovima iz sporazuma.
II - POSTUPAK DODJELE STIPENDIJE
Član 6
Konkurs za dodjelu stipendije raspisuje organ lokalne uprave nadležan za poslove obrazovanja za predstojeću studijsku godinu, najkasnije do 1. novembra tekuće kalendarske godine.
Konkurs se objavljuje na web sajtu Glavnog grada, oglasnoj tabli i u jednom dnevnom štampanom mediju koji se distribuira na teritoriji Glavnog grada.
Član 7
Kandidati koji konkurišu za dodjelu stipendije uz prijavu na konkurs prilažu dokumenta kojima dokazuju ispunjenost uslova za dobijanje stipendije:
   1. potvrdu o ukupnoj prosječnoj ocjeni za sve godine studija,
   2. potvrdu o upisu završne godine studija u skladu sa zakonom i programom po kojem su upisali prvu godinu studija,
   3. potvrdu o prebivalištu,
   4. potvrdu o državljanstvu,
   5. dokaz (izjavu) da student ne prima drugu stipendiju,
   6. dokaz (izjavu) da nije u radnom odnosu.
Član 8
Tekst konkursa sadrži:
   - naziv organa kome se prijava podnosi,
   - broj stipendija,
   - studijske programe koji će biti stipendirani u zemlji i inostranstvu,
   - uslove propisane odlukom koje kandidati moraju da ispunjavaju,
   - dokumentaciju koju treba priložiti,
   - dokaze iz člana 14 stav 2 ove odluke,
   - rok za podnošenje prijava.
Nepotpune i neblagovremene prijave neće se razmatrati.
Rok za podnošenje prijave je 30 dana od dana objavljivanja konkursa.
Član 9
Postupak za dodjelu stipendije sprovodi Komisija za dodjelu stipendije (u daljem tekstu: Komisija), koju imenuje gradonačelnik Glavnog grada.
Komisiju iz stava 1 ovog člana čine predsjednik, sekretar i četiri člana:
   - predsjednik - predstavnik Glavnog grada,
   - predstavnik Univerziteta Crne Gore, Univerziteta Donja Gorica i Univerziteta Mediteran,
   - predstavnik Direktorata za visoko obrazovanje Ministarstva prosvjete,
   - sekretar, predstavnik Sekretarijata za kulturu i sport.
Komisija se imenuje na period od četiri godine.
Komisija ima pravo na naknadu.
Član 10
Nakon isteka roka za podnošenje prijava Komisija utvrđuje listu studenata koji uspunjavaju uslove konkursa.
Lista se objavljuje na web sajtu i oglasnoj tabli Glavnog grada.
Učesnici konkursa imaju pravo prigovora Komisiji u roku od osam dana od dana objavljivanja liste.
Odluka Komisije po prigovoru je konačna i objavljuje se na web sajtu i oglasnoj tabli Glavnog grada.
Član 11
Odluku o dodjeli stipendija, na predlog Komisije, donosi gradonačelnik Glavnog grada.
Član 12
Posebnom odlukom, koju donosi gradonačelnik Glavnog grada, utvrđuje se broj, mjesečni iznos stipendija i studijski programi koji će biti stipendirani u zemlji i inostranstvu.
Odluka iz stava 1 ovog člana donosi se za svaku studijsku godinu kako bi bili zastupljeni različiti studijski programi i deficitarne kvalifikacije.
Sa stipendistom se, po odobrenju stipendije, sklapa Ugovor kojim se utvrđuju prava i obaveze između stipendiste i Glavnog grada, koji u ime Glavnog grada potpisuje gradonačelnik.
Član 13
U skladu sa Ugovorom iz člana 12 stav 2, stipendista gubi pravo na stipendiju, ako:
   - se utvrdi da je pravo na stipendiju ostvario na osnovu netačnih podataka,
   - je promijenio mjesto prebivališta,
   - prekine studiranje,
   - i u drugim slučajevima predviđenim ugovorom.
Član 14
Gradonačelnik može, u izuzetnim slučajevima, na prijedlog Komisije dodijeliti stipendiju i studentu završne godine studija koji nije ispunio kriterijum iz člana 3 tačka 1 ove odluke ukoliko se radi o studentu koji je u prethodnom školovanju pokazao izuzetne rezultate u oblasti naučnog, odnosno umjetničkog stvaralaštva, kao i studentu iz socijalno ugrožene porodice, studentu bez oba roditelja, studentu sa invaliditetom i studentu pripadniku RAE populacije.
Za ispunjavanje uslova iz stava 1 ovog člana, studenti su dužni da podnesu odgovarajuće dokaze (potvrdu, uvjerenje, rješenje i sl.).
O pravu iz stava 1 ovog člana rješenjem odlučuje gradonačelnik, na prijedlog Komisije.
III - PRELAZNE I ZAVRŠNE ODREDBE
Član 15
Danom stupanja na snagu ove odluke prestaje da važi Odluka o dodjeli stipendija svršenim učenicima srednjih škola ("Sl. list RCG - opštinski propisi", br. 28/00, 21/02 i "Sl. list Crne Gore- opštinski propisi", broj 14/07).
Član 16
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".
ODREDBE KOJE NIJESU UŠLE U PREČIŠĆEN TEKST
ODLUKA O IZMJENAMA I DOPUNAMA ODLUKE O KRITERIJUMIMA ZA DODJELU STIPENDIJA
("Službeni list Crne Gore - opštinski propisi", br. 037/21 od 11.11.2021)
Član 8
Studenti završne godine specijalističkih studija pravo na stipendiju u skladu sa ovom odlukom ostvaruju zaključno sa tekućom studijskom 2021/2022. godinom.
Član 9
Konkurs za dodjelu stipendija za studijsku 2021/2022. godinom raspisaće se najkasnije 15 dana od dana stupanja na snagu ove odluke.